Bana Község Önkormányzat

2944 Bana, Jókai M. u. 18.

**J E G Y Z Ő K Ö N Y V**

Készült: Bana Község Önkormányzat Képviselő-testülete 2013. március 12-én, 17,00 órakor a Bábolnai Közös Önkormányzati Hivatal Banai Kirendeltségének Tanácstermében megtartott ülésen.

Jelen vannak: Sáhóné Horváth Márta polgármester, Szabó Árpád képviselő, Bujáki

 Lászlóné képviselő, Ágoston Lászlóné képviselő,

továbbá: Kocsis Gábor jegyző, dr. Szolga Emese kirendeltség-vezető.

Sáhóné Horváth Márta polgármester: Köszönti a képviselőket, a megjelenteket, Bana lakosságát. Megállapítja, hogy a testület határozatképes. Bátisz Erzsébet, Vizkeleti István és Járóka Márió Zsolt előzetesen jelentették, hogy nem tudnak részt venni az ülésen. Egyebek napirendi pontban kér szót dr. Szolga Emese, kirendeltség-vezetőnek. Szavazást kezdeményez a napirendi pontok elfogadásáról.

*A Banai Képviselő-testület egyhangú szavazással elfogadja*

*a módosított napirendi pontokat.*

1. **Tájékoztató a lejárt határidejű önkormányzati döntések végrehajtásáról és beszámoló a két ülés között történt eseményekről**

Sáhóné Horváth Márta polgármester: Ismerteti a lejárt határidejű határozatokat és a két ülés között történt eseményeket. Február 14-én rendezték meg az óvodában a farsangi mulatságot a gyerekeknek, amelyre minden csoport műsorral készült. Ezt követően 15-én az iskolások tartották meg farsangi ünnepségüket a művelődési ház nagytermében, a szervezésből a diákönkormányzat és a szülői munkaközösség is kivette részét. Ugyanezen napon tartotta a Polgárőrség év végi záró gyűlését a Polgármesteri Hivatal tanácstermében, a gyűlésen részt vettek a civil szervezetet támogatói is. Február 18-án az óvodai nagycsoportos gyermekek szüleinek szerveztek tájékoztatót az iskolai érettségről és a beiratkozással kapcsolatos tudnivalókról. Egy nappal később, 19-én Polgármester Asszony vett részt egy értekezleten Komáromban a tankerületi igazgató meghívására. Február 20-án a sportkör vezetősége tartott értekezletet, mivel a futballpálya víz alá került, ezért a vezetőség a megyei önkormányzattól kért anyagi segítséget. Mivel a közgyűlés támogatta a kérést, a vis mayor alapból biztosítanak támogatást a Bana-Bábolna csatornameder kotrásához. Ugyanezen a napon az iskolás karatés gyerekek vizsgáztak még. Február 22-én a Komárom-Esztergom megyei Komáromi Járási Védelmi Bizottsági ülésén vett részt Komáromban a Polgármester Asszony. Február 25-én kezdte meg működését a Bábolnai Közös Önkormányzati Hivatal. Február 27-én a Magyar Szélenergia Ipari Társaság szakmai reggelijén képviselte Banát a község polgármestere. Február 28-án a Komárom-Bábolna Többcélú Kistérségi Társulás pénzügyi bizottsági ülésén volt jelen szintén Polgármester Asszony, ahol a központi orvosi ügyelet költségvetését tárgyalták meg. Március 3-án Csémen képviselte Banát a felújított katolikus templom felszentelésén. Március 9-én került megrendezésre a falusi nőnapi ünnepség. Szavazást kezdeményez.

*A Képviselő-testület egyhangú szavazással az alábbi határozatot hozza:*

**Bana Község Önkormányzat Képviselő-testületének**

**30/2013. (III.12.) önkormányzati határozata:**

Bana Község Önkormányzatának Képviselő-testülete a lejárt határidejű önkormányzati döntések végrehajtását és a beszámolót a két ülés között történt eseményekről elfogadja és tudomásul veszi.

Felelős: Sáhóné Horváth Márta polgármester

Határidő: azonnal

1. **Bana Község 2012. évi költségvetési rendeletének módosítása**

Sáhóné Horváth Márta polgármester: Elmondja, hogy az írásos előterjesztést kiosztották a törvényi előírásoknak, a 2012. évi decemberi állapotnak megfelelően, de módosításokra van szükség. Az állam átvállalta az Önkormányzat 42 millió forintos hitelét, vis mayor és ÖNHIKI támogatást is kaptak. Ezekkel és a törvényi mutatókkal kiegészült új költségvetési rendeletet állítottak össze. Így az Önkormányzat kiadási és bevételi oldala 254.719.000 forintban fog megjelenni. Ismerteti, hogy a bábolnai pénzügyi kollégával készítették el ezeket a táblázatokat, mely megfelel a törvényi előírásoknak. Szavazást kezdeményez a rendelet módosításáról. Felhívja a testület figyelmét, hogy rendeletmódosítás következik, minősített többség szükséges annak elfogadásához.

*A Képviselő-testület egyhangú szavazással az alábbi rendeletet alkotja:*

Bana Község Önkormányzat Képviselő-testületének

**8/2013. (II. 13.) rendelete**

**Bana Község Önkormányzatának 2013. évi költségvetéséről**

Bana Község Önkormányzatának Képviselő-testülete a helyi önkormányzatok és szerveik, a köztársasági megbízottak, valamint egyes centrális alárendeltségű szervek feladat- és hatásköreiről szóló 1991. évi XX. törvény 138. § (1) bekezdés b) pontjában, az államháztartásról szóló 2011. évi CXCV. tv. 23. §. (1) bekezdésben kapott felhatalmazás alapján, a Magyarország helyi önkormányzatairól szóló 2011. évi CLXXXIX. törvény 143. § (4) bekezdésének b) pontjában meghatározott feladatkörében eljárva, a Magyarország 2013. évi költségvetéséről szóló 2012. évi CCIV. törvény előírásaira, illetve azok végrehajtására vonatkozó rendeletekre figyelemmel, a szükséges egyeztetések után a 2013. évi költségvetéséről és végrehajtási feladatairól az alábbi rendeletet alkotja:

# 1. A költségvetés bevételei és kiadásai

1. § (1) Képviselő-testület a rendelet 1. és 8. melléklete szerint

a) az önkormányzat 2013. évi költségvetési kiadásainak fedezetéül szolgáló bevételek főösszegét (tárgyévi költségvetési bevételekkel egyezően) **116.659 E** Ft-ban állapítja meg, amelyből felhalmozási célú bevétel **8.240 E** Ft, a működési célú bevétel **108.419 E** Ft.

b) az önkormányzat összes kiadását **116.659 E** Ft-ban, ezen belül költségvetési kiadását **116.659 E** Ft-ban hagyja jóvá, amelyből a felhalmozási célú kiadás **11.243 E** Ft, a működési célú kiadások összege **105.416 E** Ft.

(2) A tárgyévi költségvetési bevételek és kiadások különbözeteként a költségvetési hiány összege az alábbiak szerint kerül megállapításra:

a) előző évi pénzmaradványt nem tartalmazó költségvetési bevételek: **116.659 E** Ft

b) finanszírozási műveleteket nem tartalmazó költségvetési kiadások: **116.659 E** Ft

c) a hiány összege: 0 E Ft.

(3) A Képviselő-testület a költségvetési szervek bevételi és kiadási főösszegét az alábbiak szerint állapítja meg:

a) Önkormányzat: **61.940 E** Ft

b) Polgármesteri Hivatal: **3.158 E** Ft

c) Egységes Óvoda - Bölcsőde: **51.561 E** Ft

2. § Az 1. §-ban megállapított bevételi főösszeg forrásonkénti és intézményenkénti bevételeit a 2. melléklet tartalmazza.

3. § (1) A Képviselő-testület a 2013. évi költségvetés kiemelt kiadási előirányzatait intézményenkénti bontásban a 3. melléklet, ezen belül a személyi jellegű kiadásokat, a munkaadót terhelő járulékot és szociális hozzájárulási adót, a dologi jellegű kiadásokat, a költségvetési létszámkeretet a 4. melléklet, az ellátottak pénzbeli juttatásait, a speciális célú támogatásokat az 5. melléklet szerint állapítja meg. A szervezetekkel kötött támogatási szerződések elszámolási határideje 2013. december 31.

(2) A Képviselő-testület a felújítási előirányzatokat célonként, a fejlesztési kiadásokat feladatonként a 3. melléklet szerint állapítja meg.

4. § A Képviselő-testület az önkormányzat tartalékát **1.000 E** Ft-ban hagyja jóvá, mely általános tartalékként kerül tervezésre. Az általános tartalékból működési célú tartalék **1.000 E** Ft, míg fejlesztési célú tartalék 0 Ft összegben kerül meghatározásra. Felhasználásáról a többletigények, valamint az esetlegesen elmaradó bevételek figyelembe vételével a Képviselő-testület év közben határoz.

5. § A Képviselő-testület az önkormányzat előző évi pénzmaradványát az éves beszámoló készítésekor állapítja meg a beszámolási és könyvvezetési kötelezettségekről szóló jogszabályoknak megfelelően.

6. § (1) A Képviselő-testület a több éves kihatással járó kötelezettségek előirányzatait éves bontásban az előterjesztés 3. melléklete szerint fogadja el azzal, hogy a későbbi évek előirányzatait véglegesen az adott évi költségvetés elfogadásakor állapítja meg.

(2) A fejlesztési célú és a működési célú hitel felvételének engedélyezése a Képviselő-testület kizárólagos hatásköre.

# 2. Előirányzat felhasználás, önkormányzati feladatok pénzbeli támogatása

7. § A helyi önkormányzatok általános működésének és ágazati feladatainak támogatását a 7. melléklet tartalmazza.

8. § (1) A Képviselő-testület a Polgármesteri Hivatalnál köztisztviselői jogviszony keretében foglalkoztatottak 2013. évi illetménypótlékának alapját **38.650,- Ft**-tal hagyja jóvá.

(2) A Képviselő-testület az Önkormányzat intézményeiben foglalkoztatottak részére az illetmények a 2013. évi költségvetési törvényben szereplő garantált illetmények és az illetménypótlék számítási alap figyelembe vételével kerültek meghatározásra.

(3) A Képviselő-testület a köztisztviselők 2013. évi cafetéria keretének összegét **200.000** Ft összegben határozza meg, mely a személyi juttatások és a fizetendő járulékok között beépítésre kerül.

(4) A Képviselő-testület a polgármester 2013. évi cafetéria keretének összegét **200.000** Ft-ban határozza meg.

# 3. A 2013. évi költségvetés végrehajtásának szabályai

9. § (1) Bana Község Önkormányzatának, Polgármesteri Hivatalának és intézményeinek bankszámla vezetője a Pannon Takarék Bank Zrt.

(2) Az éves költségvetés végrehajtását az alapító okiratokban előírt, a szervezeti és működési szabályzatokban részletezett feladatkörökben, az ezekkel összefüggésben vállalt kötelezettségekre figyelemmel, a szakmai hatékonyság, az olcsóbb közszolgáltatás jegyében, a takarékosság és gazdaságosság, a vagyon rendeltetésszerű használata követelményeinek érvényesítésével, a gazdálkodási, számviteli előírások betartásával, átlátható, ellenőrizhető módon kell biztosítani.

10. § (1) Az önkormányzat számára év közben biztosított pótelőirányzatokról a polgármester tájékoztatja a Képviselő-testületet.

(2) A Képviselő-testület a központi pótelőirányzatokkal, a polgármesternek adott felhatalmazás alapján a polgármester hatáskörében végrehajtott átcsoportosításokkal, az önállóan gazdálkodó költségvetési szerv – az államháztartásról szóló törvény végrehajtását szabályozó kormányrendelet szerint – saját hatáskörű előirányzat-változtatásával legkésőbb a beszámoló leadási határidejéig, december 31-i hatállyal módosítja költségvetési rendeletét.

(3) Az önállóan működő és gazdálkodó költségvetési szerv előirányzat módosítási jogköre tartós kötelezettséget nem keletkeztethet.

(4) A bevételek növelése érdekében továbbra is fokozott figyelmet kell fordítani a pályázati úton elnyerhető források kihasználására.

(5) A Képviselő-testület a házipénztárból történő készpénzes kifizetések körét az alábbiakban határozza meg:

a) személyi juttatások,

b) készletbeszerzések,

c) szolgáltatások,

d) önkormányzati ellátások.

11. § (1) A gazdálkodás biztonságáért a Képviselő-testület, a gazdálkodás szabályszerűségéért a polgármester felelős.

(2) Ha a költségvetési szerv 30 napot elérő vagy meghaladó elismert tartozás állománya további 30 napig fenn áll, és mértékét tekintve a költségvetési szerv éves eredeti kiadási előirányzatának 10%-át eléri, azt az önállóan gazdálkodó költségvetési szerv vezetője haladéktalanul köteles jelenteni a fenntartónak.

(3) A költségvetési szerv vezetője az esetlegesen fennálló tartozásállományról köteles adatot szolgáltatni a tudomásszerzést követően.

# 4. Záró rendelkezések

12. § A Képviselő-testület a 2014. évi költségvetési rendelete megalkotásáig felhatalmazza a polgármestert, hogy a 2014. évi költségvetési gazdálkodás zavartalan megkezdéséhez az intézmények részére az önkormányzatnak átutalt állami támogatás terhére, havonta a 2013. évi önkormányzati támogatás egyhavi összegének megfelelő összeget biztosítson.

13. § (1) Ez a rendelet kihirdetési napján lép hatályba.

(2) Jelen rendelet rendelkezéseit 2013. január 1-jétől kell alkalmazni.

 **Sáhóné Horváth Márta Kocsis Gábor**

 polgármester jegyző

1. **Az egészségügy helyzete községünkben**

Sáhóné Horváth Márta polgármester: Üdvözli a napirendi pontnál megjelenteket. Elmondja, hogy a védőnői beszámoló mellett dr. Néma Andrea háziorvos és Dr. Vámos Gábor fogorvos is készített írásos beszámolót.

dr. Néma Andrea háziorvos: Nem kívánja szóban kiegészíteni az írásos beszámolót.

Sáhóné Horváth Márta polgármester: Hivatkozva a beszámolóra arról érdeklődik, hogy a győri ügyelettel minden rendben van-e.

dr. Néma Andrea háziorvos: Véleménye szerint a kezdeti problémákat leszámítva már zökkenőmentesen működik a győri ügyelet. Sem az ügyelet, sem a betegek nem jelzik elégedetlenségüket.

Sáhóné Horváth Márta polgármester: Arról érdeklődik, hogy a bábolnai labor szolgáltatás kielégíti-e a lakosság igényeit. Nem okoz-e problémát a sorban állás, a keddi és szerdai ügyfélfogadás.

dr. Néma Andrea háziorvos: A kezdeti elégedetlenség után mára már beállt a rendszer, a betegek is hozzászoktak az új rendhez. A nem sürgős esetekben 2-3 héten belül kapnak időpontot, a szakmailag sürgősnek ítélt betegeken pedig beutalóval soron kívül elvégzik a vizsgálatokat.

Szabó Árpád képviselő: Hozzá teszi, hogy a győri KARDIREX központban időpont nélkül fogadják a betegeket. Hogyha sürgős vérvételre van szükség ez is egy megoldást jelenthet.

dr. Néma Andrea háziorvos: Elmondja, hogy tájékoztatja betegeit a győri lehetőségről is, de Bábolna közelebb van és az eredményekért sem kell személyesen utazni, azt számítógépen megküldik, vagy telefonon lekérdezhető, ezért sokan választják inkább Bábolnát.

Bujáki Lászlóné képviselő: Véleménye szerint az a cél, hogy az emberek felvilágosultabbá váljanak és ne egyből az ügyeletet hívják. Tapasztalata alapján, ha az eset megkívánja, akkor mindig kiküldik a mentőt és megfelelő instrukciókkal látják el a betelefonálókat.

Sáhóné Horváth Márta polgármester: Arról érdeklődik, hogy a lefoglalható időpontok ki vannak-e használva, illetve, hogy nem okoz-e gondot a várakozóknak ez a napi 4 előre lefoglalt időpont.

dr. Néma Andrea háziorvos: Ismerteti, hogy eredetileg mind a 4 időpont 15-15 percet venne igénybe, de ha úgy látja, hogy kevesebb idő is elegendő a betegek megfelelő vizsgálatához, akkor több embert is fogad abban az idősávban, mert valóban egy hétre előre ki vannak használva ezek a helyek. Előfordul, hogy a várakozó betegek elégedetlenek, de jogszabályi előírás alapján kötelező minimum 4 beteget így ellátni. Véleménye szerint nem okoz akkora fennakadást a rendszer, hogy problémát jelentsen. Hozzáteszi, hogy nem kívánja ott hagyni a banai praxist.

Sáhóné Horváth Márta polgármester: Szavazást kezdeményez a háziorvosi beszámoló elfogadásáról.

*A Képviselő-testület egyhangú szavazással az alábbi határozatot hozza:*

**Bana Község Önkormányzat Képviselő-testületének**

**31/2013. (III.12.) önkormányzati határozata:**

Bana Község Önkormányzatának Képviselő-testülete

a háziorvos 2012. évre vonatkozó beszámolóját

 elfogadja és tudomásul veszi.

Felelős: Sáhóné Horváth Márta polgármester

Határidő: azonnal

Sáhóné Horváth Márta polgármester: Ismerteti, hogy védőnői szolgálatot helyettesítéssel tudják megoldani már egy éve. Gondot szokott okozni, hogy a védőnő nem állít ki beutalót, de hivatkozva az írásos beszámolóra elmondja, hogy törvény alapján laboratóriumi beutalót csak az orvos adhat ki. Tájékoztatja a jelenlévőket, hogy 2012-ben pályázat alapján egy látásvizsgálati műszerre tettek szert. Az előző évben 15 gyermek született a településen. Szavazást kezdeményez a védőnői beszámolóról.

*A Képviselő-testület egyhangú szavazással az alábbi határozatot hozza:*

**Bana Község Önkormányzat Képviselő-testületének**

**32/2013. (III.12.) önkormányzati határozata:**

Bana Község Önkormányzatának Képviselő-testülete

Galambosné Sohár Anikó védőnő 2012. évi beszámolóját

a területi védőnői munkáról elfogadja és tudomásul veszi.

Felelős: Sáhóné Horváth Márta polgármester

Határidő: azonnal

Sáhóné Horváth Márta polgármester: Elmondja, hogy Dr. Vámos Gábor fogorvos úrtól is megkapták a 2012. évről szóló beszámolót, de személyesen nem tud részt venni az ülésen. A banaiak a sürgősségi fogorvosi szakellátást is Győrben vehetik igénybe hétvégén és ünnepnapokon. Ezt az önkormányzat finanszírozza. Az esetek ellátása után, negyedévente kap az Önkormányzat egy TAJ számokkal és nevekkel ellátott teljes elszámolást.

Szabó Árpád képviselő: Véleménye szerint egy egyszerűbb fogászati problémával nehézkes bejutni Vámos doktor úrhoz.

Sáhóné Horváth Márta polgármester: Elmondja, hogy Bana anyagilag nem járult hozzá a fogorvosi székhez, de ettől függetlenül kötelezően ellátandó feladatai vannak a doktor úrnak. Tudomása szerint más még nem élt panasszal, de ha probléma adódik, akkor azt az ANTSZ-nek kell jelezni.

Bujáki Lászlóné képviselő: Tapasztalatai alapján még nem volt gond a fogorvosi szolgálattal. Véleménye szerint a doktor úrnak is vannak időpontra érkező betegei. Viszont kiemeli, hogy Dr. Szathmáry Ákos nem jelent meg egy testületi ülésen sem és írásos beszámolót sem nyújtott be.

Vincze Attiláné az Általános Iskola igazgatója: Elmondja, hogy a 2011/2012-es tanévben Szathmáry doktor úr ellátta a gyerekeket, de a 2012/2013-as tanévben többszöri próbálkozásra sem tudta elérni a doktort. Ezek az iskolai fogászati vizsgálatokra novemberben szoktak sort keríteni, de ebben a tanévben nem látta a feladatokat Szathmáry úr.

Kocsis Gábor jegyző: Elmondja, hogy Dr. Vámos Gábor a bábolnai rendelőben magánrendelést nem folytathat. Amennyiben valaki mégis erre utaló jeleket tapasztal, akkor az ÁNTSZ-nél kell bejelentést tenni. Szathmáry doktorral kapcsolatban kiemeli, hogy az iskolafogászati feladata rögzítve van az OEP-es szerződésében. Mindenképpen jelezni kell számára ezt, és fel kell kérni, hogy a követező testületi ülésre készítse el beszámolóját. Amennyiben nem teljesíti szerződéses feladatát, abban az esetben az OEP szerződést bonthat a doktor úrral.

Szabó Árpád képviselő: Javasolja, hogy az ÁNTSZ bevonása előtt személyesen beszéljenek Vámos úrral az elhangzottakról.

Sáhóné Horváth Márta polgármester: Szavazást kezdeményez a fogorvosi beszámolóról.

*A Képviselő-testület egyhangú szavazással az alábbi határozatokat hozza:*

**Bana Község Önkormányzat Képviselő-testületének**

**33/2013. (III.12.) önkormányzati határozata:**

Bana Község Önkormányzatának Képviselő-testülete

 dr. Vámos Gábor fogorvos beszámolóját a fogászat helyzetéről

elfogadja és tudomásul veszi.

Felelős: Sáhóné Horváth Márta polgármester

Határidő: azonnal

Sáhóné Horváth Márta polgármester: Szavazást kezdeményez arra, hogy dr. Szathmáry Ákos fogorvos beszámolójának hiányában megbízza a jegyzőt, hogy szólítsa fel dr. Szathmáry Ákost a beszámoló elkészítésére és megküldésére.

*A Képviselő-testület egyhangú szavazással az alábbi határozatokat hozza:*

**Bana Község Önkormányzat Képviselő-testületének**

**34/2013. (III.12.) önkormányzati határozata:**

Bana Község Önkormányzatának Képviselő-testülete

dr. Szathmáry Ákos fogorvos beszámolójának hiányában megbízza

 a jegyzőt, hogy szólítsa fel dr. Szathmáry Ákost

a beszámoló elkészítésére és megküldésére.

Felelős: Kocsis Gábor jegyző

Határidő: azonnal

1. **Közrend és közbiztonság helyzete a községben**

Sáhóné Horváth Márta polgármester: Köszönti dr. Bolehradsky Szilvesztert, a Komáromi Rendőrkapitányság vezetőjét, rendőr alezredes urat és Pintér Tibor körzeti megbízottat. Elmondja, hogy a testületnek két határozatot kell hoznia. Egyet a rendőr alezredes kinevezésével, egyet pedig az írásos beszámolójával kapcsolatban. Ismerteti, hogy Csizmadia Gábor főkapitány is küldött írásos tájékoztatót, miszerint dr. Bolehradsky Szilveszter urat szeretné kinevezni a Komáromi Rendőrkapitányság élére, ehhez kéri a képviselő testület hozzájárulását.

dr. Bolehradsky Szilveszter rendőr alezredes: Kiemeli, hogy Banán 10,8%-kal nőtt az ismert bűncselekmények száma. Ez csupán statisztikailag igaz, mivel valójában 34 %-kal csökkent a bűncselekmények száma. Ténylegesen 38 esetben indított bűntető eljárást a Komáromi Kapitányság a község illetékességi területén. Új elemként jelent meg a magánlaksértés és a zaklatás. Rablás utoljára 2009-ben volt, gépjármű feltörés csak 2011-ben, gépjárműlopás viszont csak tárgyévben volt, ez egy darab gépkocsi lopását érintette. A Kapitányság illetékességi területén Bana község a bűncselekmények 4 %-ában érintett, ezzel a 11 település rangsorában Bana az ötödik. A nyomozások során csökkent a kárbiztosítási mutató, de ez Banán nőtt. A bűnüldöző munka területén nyomozáseredményességi romlást tapasztaltak, Banán ebben javulás látható (eredményességi mutató Banán 34,7%). Közlekedés rendészeti téren a 4 baleset jó mutatónak számít. Halálos baleset pedig az elmúlt 5 évben nem történt a községben. Elmondja, hogy a településen 8 fő rendelkezik gázriasztó fegyverrel és 14 főnek 40 darab vadászfegyverre van engedélye. Kiemeli, hogy 2012. december 11-én a Komáromi Rendőrkapitányság a helyi polgárőr szervezettel együttműködési megállapodás kötött. Ismerteti a jövőbeni célokat.

Szabó Árpád képviselő: Arról érdeklődik, hogy a rendőrség tervezi-e megerősíteni a rendőri jelenlétet a lopások átlagos időpontjában éjfél és hajnali 4 óra között. Véleménye szerint az elkövetők megfelelő helyismerettel rendelkeznek. Arra kíváncsi, hogy a helyi polgárőrség mennyiben segíti a rendőrség munkáját e tekintetben. Úgy gondolja, hogy nagyon gyakoriak a lopások, még ha kis értékűek is. Nem mindent jelentenek be.

dr. Bolehradsky Szilveszter rendőr alezredes: Elmondja, hogy ha mindenki mindent bejelentene, akkor ez nagyobb leterheltséget jelentene a kapitányságnak, és valószínűleg a statisztikák sem így alakulnának. Ismerteti, hogy van éjszakai jelenlét is a településen, de ez nem lehet akkora mértékű, hogy 100 %-os lefedettséget biztosítson az egész területen. Foglalkoznak a bűncselekmények időpontjaival, azért készítik a statisztikákat is, ebből következtetéseket vonnak le. Több hasonló bűncselekmény történik a különböző településeken, hasonlít a mód, az eltulajdonított értékek nagyságrendje. Megpróbálják különválasztani a helyi és a kívülről jövő helyismerettel, információval rendelkező elkövetőket is.

Ágoston Lászlóné az Ügyrendi Bizottság elnöke: Arról érdeklődik, hogy mi az a megélhetési bűnözés, illetve hogy összegben milyen határig sorolja a rendőrség a lopásokat a megélhetési bűnözés kategóriájába.

dr. Bolehradsky Szilveszter rendőr alezredes: Kiemeli, hogy olyan nem fordulhat elő, hogy egy bűncselekménnyel nem foglalkoznak, mert az a megélhetési bűnözés kategóriájába tartozik. De 50.000 forint alatt, hogyha nincs minősítő körülmény, akkor az szabálysértés, e felett pedig bűncselekményről beszélünk. A megélhetési bűnözés során leginkább élelmiszereket tulajdonítanak el, melyek tényleg kimondottan a megélhetéshez szükségesek.

Bujáki Lászlóné képviselő: Tapasztalatai alapján javasolja, hogy bármilyen kis értékű is a lopás mindenképpen jelentsék a lakosok.

Szabó Árpád képviselő: Véleménye szerint a sok papírmunka és feladat miatt nem jelentik be a kisebb lopásokat. Sokan nem hivatalos bejelentés útján, hanem a körzeti megbízottnak jelentik az eseteket. Úgy gondolja, szorosabbra kell fűzni a kapcsolatot a lakossággal.

dr. Bolehradsky Szilveszter rendőr alezredes: Egyet ért, a rendőrség központi célja is a szorosabb kapcsolat kialakítása.

Sáhóné Horváth Márta polgármester: Megköszöni a havonta küldött tájékoztatást a bűncselekményekről. Kéri a rendőrség fokozott figyelmét, mert az Önkormányzatot ért lopás komoly anyagi veszteséget jelentett. Szavazást kezdeményez.

*A Képviselő-testület egyhangú szavazással az alábbi határozatokat hozza:*

**Bana Község Önkormányzat Képviselő-testületének**

**35/2013. (III.12.) önkormányzati határozata:**

Bana Község Önkormányzatának Képviselő-testülete

támogatja dr. Bolehradsky Szilveszter kinevezését

a Komáromi Rendőrkapitányság vezetőjének.

Felelős: Sáhóné Horváth Márta polgármester

Határidő: azonnal

Sáhóné Horváth Márta polgármester: Elmondja, hogy az írásos beszámoló alapján 1650 órát biztosított a polgárőrség a településen. Minden rendezvényen részt vettek és Bábolnán is segítettek. Megnyertek 2 pályázatot és magánvállalkozóktól is kaptak anyagi támogatást. A polgárőrség elnöke benyújtotta lemondását, a közgyűlés 2013.március 17-én, vasárnap fog dönteni a posztról. Szavazást kezdeményez a polgárőrség beszámolójáról.

*A Képviselő-testület egyhangú szavazással az alábbi határozatokat hozza:*

**Bana Község Önkormányzat Képviselő-testületének**

**36/2013. (III.12.) önkormányzati határozata:**

Bana Község Önkormányzatának Képviselő-testülete a banai Polgárőrség munkájáról szóló beszámolót elfogadja.

A Képviselő-testület Vizkeleti Istvánnak a banai Polgárőrség elnökének

lemondását tudomásul vette.

Felelős: Sáhóné Horváth Márta polgármester

Határidő: azonnal

1. **Falugazdász tájékoztatója**

Sáhóné Horváth Márta polgármester: Köszönti Szilágyi Norbert falugazdász urat, aki 2013. január elseje óta tölti be pozícióját, miután Baracskai Lajos úr nyugdíjba vonult. Az új falugazdász Nagyigmándról érkezett és minden héten keddenként áll a gazdálkodók, érdeklődők rendelkezésére.

Szilágyi Norbert falugazdász: Felhívja a településen gazdálkodók figyelmét az aktuális feladatokra. Az őstermelői igazolványokkal kapcsolatos ügyintézésben rendeletmódosítás történt, melynek értelmében a 2009. január 1. előtt kiállított igazolványokat vissza kell vonni, mert hatályukat vesztették. Ők mindenképpen új igazolványt fognak kapni, ezek 3 évig érvényesek. Az ügyfél dönthet úgy, hogy elviszi a 3 évnyi betétlapot, vagy az eddigieknek megfelelően minden évben megújítja igazolványát. Elmondja, hogy 2013. március 20-ig aki megújítja igazolványát, annak visszamenőleg, január elsejétől lesz érvényes az igazolványa december 31-ig. Ez leginkább a főállású őstermelőket érinti, mert aki ezt követően újít, annak az első 3 hónap rendezetlen lesz társadalombiztosítási szempontból. Illetve addig nem értékesíthetnek, amíg nem történik meg az adott évre az érvényesítés. A díjakban nem történt változás, továbbra is 1.000 Ft/betétlap összegért tudják megújítani az igazolványt. Viszont az ügyintézési határidő lecsökkent 8 napra, az eddig megszokott 21 napról. A körzetben levő őstermelők 80 %-a 2009 előtt váltott igazolványt. Kiemeli, hogy változás történt a mezőgazdaságban felhasznált gázolaj jövedéki adójának visszaigénylésében. Már nem kell leigazoltatni a területeket a falugazdásszal vagy a földművelésügyi igazgatósággal. Már közvetlenül a Nemzeti Adó- és Vámhivatalhoz kell benyújtani a gázolaj bevallást. Elmondja, hogy 2013. január elsejével változtak a földhasználati bejelentés szabályai. Akik 2012. december 31-ig bejegyzett földhasználók voltak, az ő esetükben 2013. március 31-ig egy adatlapot kell kitölteni, amelyen plusz adatokat kérnek be. Ismerteti, hogy január 1. óta mérethatártól függetlenül mindenkinek be kell jelentenie birtokát a Földhivatalnál, bel- és külterületen egyaránt. Belterületen akkor, ha a terület aranykorona értékkel rendelkezik. Ha ezzel nem rendelkezik, akkor nem kell bejelenteni. A régebben használt területek bejelentése április 30-ig kell, hogy megtörténjen. Ha valaki osztatlan közös tulajdonban lévő területek bejelentése esetén a földmérőkkel kell felvenni a kapcsolatot, akik egy vázrajzot készítenek, és ez alapján lehet bejelenteni a területet. A Földhivatal csak ennek birtokában tudja bejegyezni a területet. Hozzáteszi, hogy minden év május 15-ig kell benyújtani az egységes kérelmeket. Banán az agrárkamarai tanácsadó segítségével is el tudják készíteni a kérelmet, de ha igény van, akkor akár a falugazdász is szívesen megcsinálja, de ezt csak a komáromi körzeti irodában tudja megcsinálni.

Bujáki Lászlóné képviselő: Arról érdeklődik, hogy azoknak a lakóknak, akiknek más megyében vagy más lakott területen van birtoka, nekik van-e bejelentési kötelezettségük.

Szilágyi Norbert falugazdász: Elmondja, hogy a tulajdoni lapon meg kell nézni, hogy milyen művelési ág alatt szerepel a terület a Földhivatalnál. Amennyiben ez művelés alól kivett terület, akkor nem kell. De ha nem, akkor mindenképpen a terület fekvése szerinti illetékes járási földhivatalnál kell bejelenteni.

Ágoston Lászlóné az Ügyrendi Bizottság elnöke: Arra kíváncsi, hogy az agrárkamarai tagság kötelező e.

Szilágyi Norbert falugazdász: Aki őstermelő igazolvánnyal rendelkezik illetve egyéb módon agrárgazdasági tevékenységet folytat, annak kötelező.

Sáhóné Horváth Márta polgármester: Szavazást kezdeményez a tájékoztató elfogadásáról.

*A Képviselő-testület egyhangú szavazással az alábbi határozatot hozza:*

**Bana Község Önkormányzat Képviselő-testületének**

**37/2013. (III.12.) önkormányzati határozata:**

Bana Község Önkormányzatának Képviselő-testülete

Szilágyi Norbert falugazdász tájékoztatóját a falugazdászi

tevékenységről elfogadta és tudomásul vette.

Felelős: Sáhóné Horváth Márta polgármester

Határidő: azonnal

1. **Bana Község Önkormányzat Képviselő-testületének Szervezeti és Működési Szabályzatáról szóló 8/2010. (X.18.) önkormányzati rendeletének hatályon kívül helyezése, új rendelet alkotása**

Sáhóné Horváth Márta polgármester: Elmondja, hogy az új önkormányzati törvény új szabályokat állapított meg, ezért szükséges a módosítás. A régi rendeletet hatályon kívül kell helyezni és új rendeletet kell alkotni. Be kell építeni a helyi rendeletek előkészítésében való társadalmi részvételt is.

Kocsis Gábor jegyző: Elmondja, hogy a módosított szabályzat már teljes egészében megfelel a törvényi előírásoknak, szabályoknak. Minden szükséges pont beépítésre került.

Ágoston Lászlóné az Ügyrendi Bizottság elnöke: Ismerteti az Ügyrendi Bizottság vonatkozó határozatát. Javasolja a rendelettervezet elfogadását.

Sáhóné Horváth Márta polgármester: Szavazást kezdeményez a rendelettervezet elfogadásáról.

*A Képviselő-testület egyhangú szavazással az alábbi rendeletet hozza:*

**Bana Község** **Önkormányzatának Képviselő-testülete**

**9/2013. (III.12) rendelete**

**az Önkormányzat Szervezeti és Működési Szabályzatáról**

Bana Község Önkormányzat Képviselő-testülete Magyarország helyi önkormányzatairól szóló 2011. évi CLXXXIX. törvény 53. § (1) bekezdésében, 143. § (4) bekezdés a) pontjában kapott felhatalmazás alapján, az Alaptörvény 32. cikk (1) bekezdés d) pontjában meghatározott feladatkörében a következőket rendeli el:

**1. Az Önkormányzat hivatalos megnevezése, székhelye, szervei**

1. § Az Önkormányzat hivatalos megnevezése: Bana Község Önkormányzata.

2. § Az Önkormányzat székhelye: 2944 Bana, Jókai Mór utca 18.

3. § A Képviselő-testület szervei:

1. polgármester,
2. képviselő-testület bizottságai,
3. Bábolnai Közös Önkormányzati Hivatal,
4. jegyző

**2. A Képviselő-testület működésének szabályai**

4. § A képviselő- testület szükség szerint, de évente legalább nyolc rendes ülést tart.

5. § A képviselő-testület ülését a polgármester és az alpolgármester akadályoztatása esetén az Ügyrendi Bizottság elnöke hívja össze.

6. § A képviselő-testület ülésének vezetésének feladatát a polgármester és az alpolgármester akadályoztatása esetén az Ügyrendi Bizottság elnöke látja el.

7. § (1) A képviselő-testületi ülés papír alapú meghívóját és a meghívóhoz tartozó előterjesztéseket öt nappal a képviselő-testületi ülés tervezett időpontját megelőzően kézhez kell kapniuk a képviselőknek.

(2) A képviselő-testületi ülés meghívóját a testületi ülés napirendi pontjaival együtt közzé kell tenni a helyi kábeltévében, az Önkormányzat hirdetőtábláján és honlapján.

8. § (1) A Képviselő-testület üléseit Bana Község Önkormányzat székhelyén lévő díszteremben, vagy a 2944 Bana, Jókai Mór 5 szám alatti Kultúrházban tartja.

(2) A Képviselő-testület a Képviselő-testület döntése esetén indokolt esetben más épületben és teremben, vagy helyen is ülésezhet, ha azt az adott körülmények indokolják és ott a tanácskozás feltételei biztosítottak.

9. § A Képviselő-testület tagjainak a hallgatóságtól és a meghívottaktól elkülönített tanácskozó helyet kell kialakítani.

10. A képviselő köteles a képviselő-testületi ülésen

1. olyan magatartást tanúsítani, amellyel megőrizhető az ülés méltósága, tekintélye,
2. a képviselői esküjében foglaltakat és a közjót maradéktanul szem előtt tartani,
3. a képviselő-testület ülését vezető személy a képviselő-testület méltóságának érdekében tett intézkedését tiszteletben tartani.

11. § (1) A Képviselő-testület ülésének napirendjére az éves munkaprogram figyelembevételével a polgármester tesz javaslatot.

(2) A napirendet és a napirendek sorrendjét a Képviselő-testület állapítja meg, amennyiben napirendi kiegészítésre, módosításra javaslat nincs.

(3) A meghívóban szereplő napirendhez képest újabb napirendek felvételére lehetőség van, erről a Képviselő-testület vita nélkül határoz.

12. § Képviselő-testület rendes ülésén kötelező napirendi pontok:

1. beszámoló a lejárt határidejű önkormányzati döntések végrehajtásának állásáról, két ülés közötti fontosabb eseményekről,
2. tájékoztató az előző képviselő-testületi ülésén elhangzott bejelentések nyomán tett intézkedésekről

13. § A polgármester képviselő-testületi ülés vezetésével összefüggő feladatai:

1. megnyitja az ülést,
2. megállapítja, hogy annak összehívása az SZMSZ szabályai szerint történt,
3. vizsgálja a testület határozatképességét az ülés kezdetén és az ülés teljes tartama alatt,
4. az ülés megnyitása előtt ismerteti a napirend előtti felszólalásokról, az esetleges zárt ülés elrendeléséről elhangzott kérelmeket, javaslatokat,
5. napirendi javaslatot terjeszt a Képviselő-testület elé döntésre,
6. közli a képviselő-testületi ülés előtt benyújtott képviselői javaslat tárgyát,
7. biztosítja az ülés folyamatosságát, gondoskodik a tanácskozás rendjének fenntartásáról, ennek keretében megadja a szót az előterjesztőknek, hozzászólóknak, figyelmezteti azt, aki eltér a tárgyalt témától.
8. minden előterjesztés és azzal összefüggő döntési javaslat felett külön-külön vitát nyit,
9. megállapítja a szavazás eredményét, és kimondja a Képviselő-testület döntését,
10. tanácskozási szünetet rendel el.

14. § (1) Ha a Képviselő-testület ülésére benyújtott előterjesztést valamely bizottság tárgyalta és véleményezte a bizottság elnöke vagy a bizottsági elnök által kijelölt bizottsági tag a bizottsági javaslatot ismerteti.

(2) A polgármester az előterjesztő felé kérdések feltételére lehetőséget biztosít.

(3) Az előterjesztő legfeljebb tíz percben előadott válaszának elhangzása után kerül sor a polgármester által a vita megnyitására.

(4) A vitához egy képviselő, vagy más szót kapott személy legfeljebb két perc időtartamban szólhat hozzá. A két perc letelte után a polgármester a szót megvonhatja.

(5) A vitában elhangzottakra az előterjesztő amennyiben kíván, legfeljebb tíz perc időtartamban reagálhat.

(6) A vita lezárását bármely képviselő javasolhatja.

(7) A polgármester a vita lezárását követően ismerteti az előterjesztett és a módosított javaslatot, amelyet követően szavazást rendel el.

(8) Először mindig a módosító javaslatról kell szavazni.

15. § Amennyiben megállapítást nyer, hogy egy képviselő a személyes érintettségét egy adott napirendi pont tárgyalásánál nem jelezte, akkor a polgármester a napirendi pont újra beterjesztéséről dönthet, illetve a képviselő figyelmét felhívja arra, hogy a jövőben bejelentési kötelezettségét ne mulassza el.

16. § (1) Ha a képviselő-testületi ülésen rendzavarás történik, a polgármester az

ülést határozott időre félbeszakíthatja, azzal, hogy elhagyja a székét.

(2) Az ülés csak a polgármester összehívásra folytatódik.

17. § (1) A képviselő-testületi munka nyilvánossága biztosítása érdekében a rendes képviselő-testületi ülések előterjesztéseit, jegyzőkönyveit, rendeleteit, határozatait az Önkormányzat honlapján (www.bana.hu) közzé kell tenni, amennyiben erre a honlap technikai adottságai lehetőséget biztosítanak.

(2) A nyílt képviselő-testületi üléseket a Pickup Kft. a helyi kábeltévén keresztül közvetíti, amennyiben ennek technikai feltételei adottak.

(3) A nyílt képviselő-testületi üléseket úgy kell megszervezni, hogy a lehetőleg a hallgatóság a képviselő-testületi ülésnek helyt adó teremben helyet tudjon foglalni.

18. § (1) A képviselő-testület döntéseit fő szabály szerint nyílt szavazással hozza.

(2) Nyílt szavazás történhet:

1. kézfelemeléssel,
2. név szerinti szavazással.

(3) Ha a szavazás eredménye felől kétség merül fel, és bármelyik képviselő azt kéri, a polgármester a szavazást köteles megismételtetni.

(4) Szavazás módjának megválasztását adott napirend tárgyalása során bármelyik képviselő javasolhatja, a javaslatról a Képviselő-testület vita nélkül határoz.

(5) Név szerinti szavazás esetén a jegyző abc szerinti sorrendben felolvassa a képviselők névsorát. A képviselők felállva "igen" vagy "nem", "tartózkodom" nyilatkozattal szavaznak.

(6) A jegyző a szavazatokat a névsoron feltünteti, összeszámolja és a szavazás eredményét a névsorral együtt az elnöknek átadja. A szavazás eredményét a polgármester hirdeti ki és a hitelesített névsort a jegyzőkönyvhöz csatolják.

19. § (1) Törvényben meghatározott esetben a Képviselő-testület titkos szavazást tarthat.

(2) A titkos szavazás megtartását bármelyik képviselő kezdeményezheti.

20. § (1) A titkos szavazás borítékba helyezett szavazólapon, urna igénybevételével történik.

(2) Titkos szavazásnál 3 tagú szavazatszedő bizottság jár el.

(3) A bizottság tagjaira a képviselő-testületi ülést vezető személy tesz javaslatot.

(4) A bizottság tagjait és elnökét a testület minősített többséggel választja. Megbízatásuk a szavazás eredményének ismertetéséig tart.

21. §. (1) Titkos szavazást követően a szavazatszedő bizottság összeszámolja a szavazatokat, megállapítja az érvényes és érvénytelen szavazatok arányát és a szavazásról jegyzőkönyvet készít.

(2) Szavazatszedő bizottság jegyzőkönyve tartalmazza:

1. a szavazás helyét és időpontját,
2. kezdetét és végét,
3. szavazatszedő bizottság tagjainak nevét és tisztségét,
4. a szavazás során felmerült körülményeket,
5. szavazás során tett megállapításait és a hozott határozatokat,
6. szavazás eredményét.

(3) Szavazásról készült jegyzőkönyvet a szavazatszedő bizottság tagjai és a jegyzőkönyv vezetője aláírják.

(4) A szavazás eredményéről a bizottság elnöke a képviselő-testületnek a jegyzőkönyv ismertetésével jelentést tesz.

**3. Rendeletalkotás, határozathozatal, jegyző jelzési kötelezettsége**

22. § Az önkormányzati rendelet alkotását kezdeményezhetik:

1. helyi képviselők,
2. a képviselő-testület bizottságai,
3. polgármester,
4. alpolgármester,
5. a jegyző,
6. a banai polgárok közösségei, legalább 50 fő támogatásával.

23. §. (1) A rendeleti javaslatot a polgármesterhez kell benyújtani.

(2) Polgármester gondoskodik a rendeleti javaslatnak a képviselőkhöz, és az általa meghatározott érdekeltekhez történő eljuttatásáról.

(3) A rendeleti javaslat kidolgozását a jegyző segíti.

24. § A rendelet-tervezeteket és azok indokolását – a 30. §-ban foglalt kivételekkel – társadalmi egyeztetésre kell bocsátani, melynek során biztosítani kell a tervezet és a vélemények minél teljesebb körű nyilvánosságát.

25. § (1) Nem kell társadalmi egyeztetésre bocsátani

1. az állami támogatásokról, a költségvetésről, a költségvetés végrehajtásáról,
2. a helyi adókról
3. a Képviselő-testület szervezeti és működési szabályzatáról,
4. a kiemelkedő közérdek miatt sürgős döntésről szóló tervezeteket.

(2) Kiemelkedő közérdek az olyan körülmény, melynek bekövetkezése esetén az önkormányzatot jelentős hátrány érné.

26. § (1) A tervezetet az azt tárgyaló képviselő-testületi ülést megelőző 13. napon 16.00 órától kell közzétenni Bana Község hivatalos honlapján a véleményezésre kialakított oldalon. A tervezet a képviselő-testületi ülést megelőző 9. nap 12.00 óráig véleményezhető.

(2) A véleményeket az erre a célra létrehozott e-mail címre kell megküldeni.

(3) A beérkező véleménynek tartalmaznia kell:

1. a véleményadó nevét,
2. a véleményadó lakóhelyét,
3. a véleményadó elektronikus elérhetőségét.

(4) A vélemény megküldésével a véleményt nyilvánító személyes adatainak kezeléséhez szükséges hozzájárulást megadottnak kell tekinteni.

(5) A beérkező véleményt Bana Község Önkormányzat hivatalos honlapján közzé kell tenni, kivéve, ha jó erkölcsbe ütköző, becsület csorbításra, jó hírnév megsértésére alkalmas kifejezést tartalmaz, vagy ha a vélemény nem illeszkedik a tervezet tárgyához.

(6) A beérkezett véleményekről az előterjesztő összegzést készít, mely tartalmazza a figyelembe vett észrevételeket, illetve a vélemény figyelmen kívül hagyásának indokait. Az erről szóló dokumentumot a honlapon a képviselő-testületi ülést megelőző 24.00 óráig közzé kell tenni.

27. § (1) A vélemény hagyományos módon írásban, papíralapon is megküldhető, de tartalmaznia kell a 26. § (3) bekezdésében foglaltakat.

(2) A helyi közösségek széles körét érintő tervezettel kapcsolatos vélemények közvetlen megismerése érdekében lakossági fórum szervezhető. A lakossági fórumon elhangzottak összefoglalóját a honlapon közzé kell tenni.

(3) A tervezetről szóló döntést követő három hónap elteltével az e rendelet szerint közzétett dokumentumok eltávolításra, a papíron beküldött vélemények megsemmisítésre kerülnek.

28. § (1) A rendelet-tervezetet a testületi ülést megelőző 5 nappal a képviselő-testület tagjainak kézbesíteni kell.

(2) Ha a rendeleti javaslathoz módosító javaslat érkezik, szavazás során módosító indítványról kell először szavazni.

(3) A rendelet elfogadását követően annak hiteles szövegét a jegyző szerkeszti.

29. § Az önkormányzati rendelet kihirdetéséről és a hatályos önkormányzati rendeletek nyilvántartásáról a jegyző gondoskodik. Az önkormányzati rendeletet a Bábolnai Közös Önkormányzati Hivatal Banai Kirendeltségének hirdetőtábláján és az Önkormányzat honlapján el kell helyezni. Az önkormányzati rendelet a kifüggesztés napján tekinthető kihirdetettnek.

30. § Törvényben meghatározott eseteken túl a határozathozatalhoz minősített döntés szükséges az alábbi esetekben:

1. kitüntetések, elismerő címek létrehozásához, adományozásához,
2. közösségi célú alapítványi forrás átvételéhez, átadásához, alapítvány létrehozásához,
3. titkos szavazás elrendeléséhez, amennyiben az nem kötelező,
4. intézmény, gazdasági társaság létrehozásához, alapításához, abban történő üzleti részvételhez, önkormányzat tulajdonában lévő vagyon elidegenítéséhez,
5. helyi népszavazás kiírásához, amennyiben az Ötv. értelmében nem kötelező,
6. településrendezési tervek jóváhagyásához, terület-felhasználáshoz,
7. hitelfelvételhez, kötvénykibocsátáshoz.

31. § Amennyiben a jegyző úgy ítéli meg, hogy az Önkormányzat döntése, működése jogszabályt sért, abban az esetben haladéktalanul, de legkésőbb a jogsértés észlelését követő képviselő-testületi ülésén köteles ezt jelezni a Képviselő-testület felé:

**4. A Képviselő-testület ülésének jegyzőkönyve**

32. § A Képviselő-testület üléséről készített jegyzőkönyvet, a zárt ülésről készített jegyzőkönyv kivételével, az Önkormányzat honlapján el kell helyezni, amennyiben ehhez a honlap technikai adottságai megfelelőek. A Képviselő-testület üléséről hang- és videofelvétel is készül. A videofelvétel a Bábolnai Közös Önkormányzat Banai Kirendeltségén kerül megőrzésre.

33. § A jegyzőkönyv eredeti példányának elválaszthatatlan mellékleteit képezik:

1. meghívó,
2. írásos előterjesztések, javaslatok,
3. jelenléti ív,
4. titkos szavazási jegyzőkönyv 1 példánya,
5. a jegyző esetleges törvényességi észrevétele,
6. név szerinti szavazásról készült jegyzőkönyv.

**5. A Képviselő-testület bizottságainak működése, feladat- és hatásköre**

34. § A Képviselő-testület bizottságai:

1. Bana Község Önkormányzat Képviselő-testületének Ügyrendi Bizottsága,
2. Bana Község Önkormányzat Képviselő-testületének Szociális Bizottsága,
3. Bana Község Önkormányzat Képviselő-testületének Vagyonnyilatkozatot Nyilvántartó és Ellenőrző Bizottsága

35. § (1) Az Ügyrendi Bizottság állásfoglalásával együtt nyújtható be a költségvetési, zárszámadási, önkormányzati vagyonnal és a települési jelképekkel kapcsolatos rendelet-tervezetek, a közterület elnevezéssel, köztéri szobor, műalkotás állításával kapcsolatos előterjesztések.

(2) A polgármester bármilyen önkormányzati ügyet javaslattételre, véleményezésre, megfontolásra a Ügyrendi Bizottság elé utalhat.

36. § (1) Az Ügyrendi Bizottság három tagból áll, amelyből mindhárom tag önkormányzati képviselő.

(2) Az Ügyrendi Bizottság tagjainak felsorolását a Rendelet 1. melléklete tartalmazza.

37. § (1) A Képviselő-testület Szociális Bizottsága megvitatja a szociális, sport, oktatási, nevelési, gyermekvédelmi, kulturális kérdésekkel összefüggő ügyeket.

(2) A Képviselő-testület a Szociális Bizottságra ruházza az alábbi, szociális és gyermekvédelmi ügyekkel kapcsolatos hatásköreit:

1. átmeneti segély,
2. rendkívüli gyermekvédelmi támogatás.

(3) Kizárólag a Szociális Bizottság állásfoglalásával együtt nyújthatók be szociális ellátásokkal, gyermekvédelemmel, a települési jelképekkel és kitüntető címekkel kapcsolatos rendelet-tervezetek.

(4) A polgármester bármilyen önkormányzati ügyet javaslattételre, véleményezésre, megfontolásra a Szociális Bizottság elé utalhat.

38. § (1) § A Szociális Bizottság öt tagból áll, amelyből három tag önkormányzati képviselő, kettő tag nem önkormányzati képviselő, hanem külső tag.

(2) A Szociális Bizottság tagjainak felsorolását a Rendelet 2. melléklete tartalmazza.

39. § (1) A Képviselő-testület Vagyonnyilatkozatot Nyilvántartó és Ellenőrző Bizottsága ellátja a vagyonnyilatkozatok vizsgálatát és az ezzel összefüggő feladatokat.

(2) A Vagyonnyilatkozatot Nyilvántartó és Ellenőrző Bizottság három önkormányzati képviselő tagból áll.

(3) A Vagyonnyilatkozatot Nyilvántartó és Ellenőrző Bizottság tagjainak felsorolását a Rendelet 3. melléklete tartalmazza.

40. § A bizottságok működésére, jegyzőkönyveire, előterjesztésére jelen Rendelet Képviselő-testületre vonatkozó rendelkezéseit kell alkalmazni az alábbi eltérésekkel:

1. a bizottság elnökének akadályoztatása esetén a bizottság legidősebb képviselő tagja, aki nem lehet az elnök, jogosult összehívni a bizottság ülését, míg a levezetést az elnök akadályoztatása esetén a bizottsági tagok által választott tag folytatja le,
2. a bizottságok az üléseiket Bana Község Önkormányzat székhelyén kötelesek tartani, kivéve ha a körülmények az ülés más helyen tartását indokolják. Az ülés helyének megváltoztatásáról a bizottság elnöke dönt, azonban döntését a Képviselő-testület előtt a soron következő testületi ülésen indokolni köteles.

**6. A polgármester**

41. § (1) A polgármester főállásban látja el feladatait.

(2) A polgármester ellátja azon feladatait, amelyeket a jogszabály hatáskörébe utal, valamint intézkedik azon ügyekben, amellyel a Képviselő-testület megbízza.

42. § (1) A Képviselő-testület a polgármesterre ruházza az alábbi, szociális ügyekkel kapcsolatos hatásköreit:

1. rendkívüli átmeneti segély,
2. temetési segély.

43. § A polgármester az Mötv. 68. § (2) bekezdésében foglaltak fennállása esetén döntést hozhat az alábbi ügyekben:

1. ivóvízellátás,
2. önkormányzati út felújítása

44. § A polgármester az Mötv. 68. § (3) bekezdésében foglaltak fennállása esetén döntést hozhat az alábbi ügyekben:

1. közvilágításról való gondoskodás,
2. a helyi közutak és tartozékainak kialakítása és fenntartása,
3. környezet-egészségügy (köztisztaság, települési környezet tisztaságának biztosítása, rovar- és rágcsálóirtás);
4. szociális, gyermekjóléti szolgáltatások és ellátások,
5. lakás- és helyiséggazdálkodás,
6. helyi környezet- és természetvédelem, vízgazdálkodás, vízkárelhárítás,
7. honvédelem, polgári védelem, katasztrófavédelem, helyi közfoglalkoztatás,
8. helyi adóval, gazdaságszervezéssel és a turizmussal kapcsolatos feladatok,
9. sport, ifjúsági ügyek,
10. település közbiztonsága

**7. A Bábolnai Közös Önkormányzati Hivatal és a jegyző**

45. § (1) A Bábolnai Közös Önkormányzati Hivatal Bábolna Város Önkormányzat és Bana Község Önkormányzat közös hivatala.

(2) A Bábolnai Közös Önkormányzati Hivatal székhelye: 2943 Bábolna, Jókai M. u.12.

(3) A Bábolnai Közös Önkormányzati Hivatal telephelye: 2944 Bana, Jókai M. u. 18.

46. § (1) A Bábolnai Közös Önkormányzati Hivatal vezetője a jegyző.

(2) A jegyző ellátja a jogszabályokban számára előírt feladatokat.

**8. A közmeghallgatás, a falugyűlés, az önszerveződő közösségek tanácskozási joga**

47. § Közmeghallgatást kell tartani szükség szerint, de legalább évente egy alkalommal az éves költségvetés elfogadása előtt vagy más fontos ügyben a Képviselő-testület döntése szerint.

48. § A közmeghallgatás alkalmával az állampolgárok, társadalmi szervezetek, egyesületek, civil szervezetek képviselői közérdekű ügyben a Képviselő-testülethez, az egyes települési képviselőkhöz, a polgármesterhez, alpolgármesterhez vagy a jegyzőhöz kérdéseket intézhetnek, illetve közérdekű javaslatokat tehetnek.

49. § (1) A közmeghallgatás helyéről, idejéről, a tárgyalásra kerülő tárgykörről a helyi kábeltelevízió és a hivatalos honlap útján kell tájékoztatni a rendezvény előtt legalább 8 nappal a lakosságot.

(2) A közmeghallgatást a polgármester vezeti és arról jegyzőkönyv készül, amelyre értelemszerűen vonatkoznak a képviselő-testületi jegyzőkönyv készítésére vonatkozó szabályok.

(3) A közmeghallgatáson előterjesztett bejelentéseket, javaslatokat, közérdekű bejelentésként kell kezelni.

50. § (1) A polgármester minden évben egy alkalommal falugyűlést hív össze, amelyre a lakosságot, a településen működő civil szervezeteket meghívja.

(2) A falugyűlés lakosság és az egyesületek közvetlen tájékoztatását, a fontosabb döntések előkészítésébe való bevonását szolgálja.

(3) A falugyűlés időpontját és helyszínét a tárgyalandó témák felsorolásával együtt a kábeltévé által működtetett helyi képújságban és Bana község honlapján közzé kell tenni.

51. § A Képviselő-testület és bizottságai munkájának tekintetében tanácskozási joggal rendelkeznek az alábbi civil szervezetek vezetőit az őket érintő kérdéskörökben:

1. Banai Kinizsi Sportbarátok Köre,
2. Banai Polgárőrség,
3. Banai Önkéntes Tűzoltóság.

52. § (1) A Banai Kinizsi Sportbarátok Köre elnökét a sporttal kapcsolatos napirendi pont, előterjesztés esetén az Ügyrendi Bizottság, valamint a Képviselő-testület ülésére meg kell hívni.

(2) A Banai Polgárőrség és a Banai Önkéntes Tűzoltóság elnökét a kulturális és rendezvényszervezéssel kapcsolatos napirendi pont, előterjesztés esetén az Ügyrendi Bizottság, valamint a Képviselő-testület ülésére meg kell hívni.

**9. Záró rendelkezések**

53. § (1) Ezen rendelet 2013. március 13. napján lép hatályba.

(2) Hatályát veszti:

1. A szervezeti és működési szabályzatáról szóló 8/2010. (X. 18.) önkormányzati rendelet.

**Sáhóné Horváth Márta Kocsis Gábor**

 polgármester jegyző

**KIHIRDETÉSI ZÁRADÉK:**

Ezen rendeletet 2013. ……………… napján a helyben szokásos módon kihirdettem:

 **Kocsis Gábor** jegyző

1. **Bana Község Önkormányzat Képviselő-testületének a települési szilárd hulladékok kezelésével kapcsolatos közszolgáltatásokról szóló 4/2011. (II.16.) önkormányzati rendeletének hatályon kívül helyezése, új rendelet alkotása**

Sáhóné Horváth Márta polgármester: Ismerteti, hogy szintén törvényi előírásoknak megfelelően kell felülvizsgálni a rendeletet. Új hulladékgazdálkodási rendelet is született.

Kocsis Gábor jegyző: Elmondja, hogy a módosított szabályzat már teljes egészében megfelel a törvényi előírásoknak, szabályoknak. Kéri a testület támogatását.

Ágoston Lászlóné az Ügyrendi Bizottság elnöke: Ismerteti az Ügyrendi Bizottság vonatkozó határozatát. Javasolja a rendelettervezet elfogadását.

Sáhóné Horváth Márta polgármester: Felhívja a figyelmet arra, hogy a befizetett csekk felmutatásával díjmentesen használható a hulladékudvar. Szavazást kezdeményez a rendelettervezet elfogadásáról.

*A Képviselő-testület egyhangú szavazással az alábbi rendelet hozza:*

**Bana Község** **Önkormányzatának Képviselő-testülete**

**10/2013. (III.12.) rendelete**

**a települési szilárd hulladékok kezelésével kapcsolatos közszolgáltatásról**

Bana Község Önkormányzat Képviselő-testülete a hulladékról szóló 2012. évi CLXXXV. törvény 35.§-ában kapott felhatalmazás alapján, az Alaptörvény 32. cikk (1) bekezdés a) pontjában meghatározott feladatkörében a következőket rendeli el:

**1. Általános rendelkezések**

1. § (1) A rendelet területi hatálya a Bana település közigazgatási területére terjed ki.

(2) A rendelet személyi hatálya az (1) bekezdés szerinti területen tartózkodó személyekre és szervezetekre, az ingatlan tulajdonosára, birtokosára valamint használójára (a továbbiakban: ingatlantulajdonos), a települési önkormányzatra és a hulladékbegyűjtést ellátó közszolgáltatóra terjed ki.

(3) A rendelet tárgyi hatálya a település közigazgatási területén keletkező, illetve ott bármilyen okból elhelyezett, a közszolgáltató hulladékgazdálkodási tevékenységéről és a hulladékgazdálkodási közszolgáltatás végzésének feltételeiről szóló 438/2012. (XII. 29.) Korm. rendelet szerinti a hulladékgazdálkodási közszolgáltatás körébe tartozó hulladékra terjed ki.

(4) A rendelet hatálya a közszolgáltatással kapcsolatosan nem terjed ki a település köztisztaságával összefüggő feladatokra.

2. § Jelen rendelet vonatkozásában ingatlannak minősül a mindenkor hatályos ingatlan-nyilvántartási törvény szerinti ingatlan fogalom.

**2. A települési szilárd hulladékokkal kapcsolatos jogok és kötelezettségek**

3. § (1) Bana Község Önkormányzata a rendelet hatálya alá tartozó települési szilárd hulladékok kezelését helyi közszolgáltatás útján biztosítja.

(2) Bana Község Önkormányzata a kötelező közszolgáltatás ellátásával a rendelet hatálya alá tartozó területen a Győr Nagytérségi Hulladékgazdálkodási Önkormányzati Társulás által közbeszerzési eljárásban kiválasztott vállalkozóval kötött közszolgáltatási szerződés útján a GYŐR-SZOL Győri Közszolgáltató és Vagyongazdálkodó Zártkörűen Működő Részvénytársaságot (a továbbiakban: közszolgáltató) jogosítja fel.

(3) A közszolgáltatási szerződésnek tartalmaznia kell:

a) hulladék szállításának feltételeit,

b) szerződés időbeli, területi hatályát,

c) szerződés felmondásának feltételeit,

d) panaszkezelési szabályokat.

4. § (1) A közszolgáltató köteles a begyűjtéshez szükséges gyűjtőedényt a fogyasztó részére biztosítani.

(2) A közszolgáltató köteles a település közigazgatási területének a közszolgáltató által biztosított hulladékszállítási technológiában használt gépjárművek által igénybe vehető közúthálózattal rendelkező részén a fogyasztó által kihelyezett, a közszolgáltató szállítóeszközéhez rendszeresített edényekben lévő települési szilárd hulladékot az előre közölt járatnapon begyűjteni, elszállítani.

(3) A közszolgáltató köteles a begyűjtött hulladékok további kezeléséről gondoskodni.

(4) A közszolgáltató a tevékenysége ellátásához szükséges személyes adatokat (fogyasztó neve, lakcíme, születési helye és ideje, anyja neve) csak a közszolgáltatási jogviszony fennállása alatt, azt követően pedig a közszolgáltatási jogviszonyból eredő jogok érvényesítése, vagy kötelezettségek teljesítése érdekében kezelheti.

5. § (1) Az ingatlantulajdonos köteles a közszolgáltatást igénybe venni, a közszolgáltatási jogviszony létrehozásában és fenntartásában a közszolgáltatóval együttműködni.

(2) A települési szilárd hulladékot a fogyasztó köteles olyan körülmények között gyűjteni, amely megakadályozza a szóródást, illetve a rovarok és rágcsálók elszaporodását.

(3) A fogyasztó köteles az ürítésre szánt, hulladék begyűjtésére szolgáló edényt a járatnapon a közterületen a járat útvonala mellett – a közút forgalmát nem akadályozó módon - úgy elhelyezni, hogy azt a közszolgáltató a begyűjtő járattal kiüríthesse.

6. §A települési szilárd hulladékokkal kapcsolatos jogszabályi kötelezettségeken felül, a szabályok betartásán túl, mindenki köteles e hulladékokkal kapcsolatos jogellenes magatartást, különösen e hulladékok elhagyását az illetékes jegyző tudomására hozni.

**3. A közszolgáltatás rendszere, közszolgáltatási díj megfizetésének rendje**

7. § (1) A közszolgáltató a lakosság körébe tartozó, a közszolgáltatási területen lévő, három vagy annál kevesebb lakóegységű ingatlan tulajdonosai részére lakásonként térítésmentesen, haszonkölcsön szerződés alapján, szállítóeszközéhez rendszeresített, két gyűjtőedényt biztosít: egy 120 literes, barna fedelű edényt a komposztálható hulladékok és egy 120 literes, szürke fedelű edényt a maradék hulladék elhelyezésére.

(2) A közszolgáltató a lakosság körébe tartozó, a közszolgáltatási területen lévő, négy vagy annál több lakóegységű ingatlan tulajdonosai részére a hulladékok vegyesen történő gyűjtéséhez térítésmentesen, haszonkölcsön szerződés alapján, szállítóeszközéhez rendszeresített 120 literes, 240 literes vagy 1100 literes szabványos gyűjtőedényt biztosít.

(3) A gyűjtőedények méretét úgy kell meghatározni, hogy házanként legalább a heti 60-120 liter térfogat használata biztosítva legyen.

(4) Az (1) - (3) bekezdésben megjelölt edényeken felül a közszolgáltató egyedi igény esetén ugyancsak térítésmentesen, haszonkölcsön szerződés alapján további edényt biztosít a fogyasztó részére.

(5) A közszolgáltató köteles a vegyes hulladéknak hetente egyszeri alkalommal, a komposztálható hulladéknak heti egy alkalommal, a maradék hulladéknak kéthetente történő elszállítási lehetőségét, továbbá a barna tetejű és vegyes hulladék gyűjtésére szolgáló edények mosását évente négy alkalommal biztosítani.

(6) A fogyasztó köteles gondoskodni arról, hogy a barna tetejű edénybe maradék hulladék, a szürke tetejű edénybe biohulladék ne kerüljön.

(7) A biohulladék kezeléséről és a komposztálás műszaki követelményeiről szóló 23/2003. (XII. 29.) KvVM rendelet szerinti házi komposztálás esetén az ingatlanon belüli komposztálás helyszínét úgy kell meghatározni, hogy az közterülettől, lakóépülettől és telekhatártól legalább 5 méterre helyezkedjen el.

(8) A komposztálási tevékenységet az illetékes jegyzőnek be kell jelenteni, feltüntetve az azt végző személy nevét, lakcímét, a komposztálással érintett ingatlan helyrajzi számát, illetve a (7) bekezdésben felsorolt objektumoktól való távolságát, továbbá csatolni kell a szomszédok beleegyező nyilatkozatát.

(9) A közszolgáltató a jegyző értesítése alapján a házi komposztálást végző fogyasztótól a barna tetejű hulladékgyűjtő edényt – a fogyasztó igénye esetén – a haszonkölcsön szerződés módosítása mellett elszállítja.

8. § (1) A közszolgáltató a fogyasztó részére a település közterületén lévő szelektív hulladékgyűjtő sziget igénybevételét térítésmentesen biztosítja.

(2) A hulladékgyűjtő szigeten elkülönítve helyezhetők el a műanyag, papír, üveg és fém - elsősorban csomagolási - hulladékok az egyes edényeken elhelyezett feliratnak megfelelően.

(3) A közszolgáltató a települési szilárd hulladék kezelésére szolgáló egyes létesítmények kialakításának és üzemeltetéseinek részletes műszaki szabályairól szóló 5/2002. (X.29.) KvVM rendelet (R.) 5-7. §-a szerint működtetett hulladékgyűjtő szigeten lévő edényeket járatterve szerint, az edények telítettségének megfelelő gyakorisággal üríti.

(4) A hulladékgyűjtő szigeteken vállalkozási tevékenységből származó hulladékot elhelyezni tilos.

(5) A közszolgáltató a hulladékgyűjtő sziget területén az edényeken kívül elhelyezett hulladékok közül kizárólag a (2) bekezdésben felsorolt fajtájú hulladékokat szállítja el.

9. § (1) A közszolgáltató a Bábolna külterület, 0119/5 hrsz-on lévő, a R. 8-17. §-a szerint üzemeltetett hulladékudvarban – nyitvatartási időben – egyes hulladékok térítésmentes elhelyezését biztosítja, azon fogyasztó számára, aki a vele kapcsolatos közszolgáltatási jogviszony fennállását a közszolgáltató által rendelkezésére bocsátott azonosító dokumentummal igazolja.

(2) A hulladékudvarban az inert hulladék havonta 1 m3, de évente legfeljebb 3 m3 mennyiségben helyezhető el.

(3) Mennyiségi korlátozás nélkül helyezhető el a hulladékudvarban a lomtalanítási hulladék, a műanyag, a papír, az üveg, a fém hulladék, a textil hulladék és a fás szárú kerti nyesedék.

(4) A veszélyes hulladékok közül alkalmanként összesen 50 kg mennyiségben, de évente legfeljebb összesen 150 kg mennyiségben helyezhetők el az elemek, akkumulátorok, elektronikai hulladékok, festékes és vegyszeres göngyölegek.

(5) Használt étolaj- és zsír hulladék a hulladékudvarban alkalmanként 5 liter, de évente legfeljebb összesen 60 liter mennyiségben helyezhető el.

(6) A veszélyes hulladéknak minősülő fáradtolaj hulladék alkalmanként 4 liter, de évente legfeljebb 8 liter mennyiségben adható át a hulladékudvarban.

(7) Inert hulladéknak tekintendő az ingatlanokon keletkező – hibaelhárításból vagy javításból származó – építési, bontási tevékenység során keletkező, veszélyes hulladékot nem tartalmazó, elsősorban beton, tégla cserép, kerámia hulladék.

(8) Nem számít lomtalanítási hulladéknak a teljes háztartás, illetve ingatlan felszámolásánál és kiürítésénél keletkező hulladék.

(9) A hulladékudvarban vállalkozási tevékenységből származó hulladékot befogadni tilos.

10. § (1) A közszolgáltató a közszolgáltatás díját számlázási időszakonként utólag számlázza a fogyasztók részére. A közszolgáltatás díját havi rendszerességgel kell megfizetni. A közszolgáltató a számlázási gyakoriságtól a díj nagyságától függően a ritkább számlázás irányába eltérhet. A rendelkezésre állási díjat annak a fogyasztónak kell egész hónapra megfizetni, akit a változással érintett hónap első napján fogyasztónak kell tekinteni.

(2) A fogyasztó személyében bekövetkezett változást a régi és az új fogyasztó a változás bekövetkezését követő 15 napon belül köteles a közszolgáltató által rendszeresített módon és formában bejelenteni. Ekkor a közszolgáltató a fogyasztó változását, a változás napjának megfelelően rögzíti nyilvántartásaiban. Amennyiben a fogyasztó változás bejelentés ideje a tényleges változás idejét 15 nappal meghaladja, akkor a közszolgáltató a bejelentés napját tekinti a változás napjának. A fogyasztói változás bejelentésének elmulasztása esetén a közszolgáltatás díjainak megfizetése a régi fogyasztót terheli.

(3) Amennyiben a közszolgáltatásba bekapcsolt ingatlannak több tulajdonosa van, akkor a tulajdonosoknak kell közölni, hogy közülük kinek a nevére és címére kerüljön kiállításra a szolgáltatási számla. Ha a tulajdonosok a közszolgáltatóval ezt nem közlik, akkor a közszolgáltató vagy a legnagyobb tulajdoni hányaddal rendelkező tulajdonos, vagy az azonos tulajdoni hányaddal rendelkező tulajdonosok közül az ingatlan-nyilvántartásban első helyen bejegyzett tulajdonos nevére és címére állítja ki a szolgáltatási számlát.

(4) A hulladékkezelési közszolgáltatás igénybevételéért az ingatlantulajdonost terhelő díjhátralék és az azzal összefüggésben megállapított késedelmi kamat, valamint a behajtás egyéb költségei adók módjára behajtható köztartozásnak minősülnek

(5) A díjhátralék keletkezését követő 30 napon belül a közszolgáltató felhívja az ingatlantulajdonos figyelmét a díjfizetési kötelezettségének elmulasztására és felszólítja annak teljesítésére

(6) A felszólítás eredménytelensége esetén a díjhátralék keletkezését követő 90. napot követően a közszolgáltató - a felszólítás megtörténtének igazolása mellett - a díjhátralék adók módjára történő behajtását a települési önkormányzat jegyzőjénél kezdeményezi.

(7) A települési önkormányzat jegyzője - a kezdeményezés kézhezvételétől számított nyolc napon belül - a külön jogszabályban meghatározottak szerint intézkedik a díjhátralék, késedelmi kamat és a felmerült költségek behajtása érdekében. A behajtott díjhátralékot, késedelmi kamatot, valamint a közszolgáltatónak az ezzel kapcsolatban felmerült és behajtott költségeit a települési önkormányzatjegyzője nyolc napon belül átutalja a közszolgáltatónak.

(8)Ha a közszolgáltatást igénybe vevő díjhátralékos nem tulajdonosa az ingatlannak és a vele szemben lefolytatott behajtás eredménytelen, a díjhátralékot, késedelmi kamatot és a felmerült költségeket az ingatlan tulajdonosától, illetve vagyonkezelőjétől kell behajtani. Közös tulajdonban álló ingatlan esetében a tulajdonosok felelőssége egyetemleges.

(9) A behajthatatlan díjhátralék esetében ennek tényéről és okáról a települési önkormányzat jegyzője - a behajtás eredménytelenségét követő nyolc napon belül - igazolást ad a közszolgáltatónak.

(10) Üdülőingatlanok, illetve időlegesen használt ingatlanok esetén a közszolgáltatási díj rendelkezésre állási díj eleme éves összegének 50 %-át kell megfizetni.

**4. Záró rendelkezések**

11. § (1) Ezen rendelet kihirdetését követően első napon lép hatályba.

(2) Hatályát veszti Bana Község Önkormányzat Képviselő-testületének a települési szilárd hulladékok kezelésével kapcsolatos közszolgáltatásról szóló 4/2011. (II.16.) rendelete.

 **Sáhóné Horváth Márta Kocsis Gábor**

 polgármester jegyző

**KIHIRDETÉSI ZÁRADÉK:**

Ezen rendeletet 2013. ……………… napján a helyben szokásos módon kihirdettem:

 **Kocsis Gábor** jegyző

1. **Bana Község Önkormányzata és Bana Község Roma Nemzetiségi Önkormányzata között kötendő együttműködési megállapodás megtárgyalása**

Sáhóné Horváth Márta polgármester: Üdvözli Baranyai Ernőt, Bana Község Roma Nemzetiségi Önkormányzatának elnökét. Ismerteti, hogy 2012-ben a testület elfogadta az együttműködési megállapodást, de a roma nemzetiségi önkormányzat a helységhasználat miatt nem tette meg ezt. Egy közös megbeszélés útján konszenzusra jutottak, az előző megállapodás tervezethez képest változás, hogy a Polgármesteri Hivatal épületében ügyfélfogadásra egy iroda helységet biztosítanak számukra. Törvényi előírás alapján az Önkormányzatnak kell gondoskodnia a rezsi költségekről, a papírról, a postázási költségekről stb.

Baranyai Ernő Roma Nemzetiségi Önkormányzat elnöke: Véleménye szerint elfogadható az együttműködési megállapodás.

Ágoston Lászlóné az Ügyrendi Bizottság elnöke: Ismerteti az Ügyrendi Bizottság vonatkozó határozatát.

Sáhóné Horváth Márta polgármester: Szavazást kezdeményez az együttműködési megállapodás elfogadásáról.

*A Képviselő-testület egyhangú szavazással az alábbi határozatot hozza:*

**Bana Község Önkormányzat Képviselő-testületének**

**38/2013. (III.12.) önkormányzati határozata:**

Bana Község Önkormányzatának Képviselő-testülete a Bana Község Önkormányzata és Bana Község Roma Nemzetiségi Önkormányzata között kötendő együttműködési megállapodást megtárgyalta és elfogadta.

Felelős: Sáhóné Horváth Márta polgármester

Kocsis Gábor jegyző

Baranyai Ernő Bana Község Roma Nemzetiségi Önkormányzatának elnöke

Határidő: azonnal

1. **Egységes Óvoda-Bölcsőde alapító okiratának módosítása**

Sáhóné Horváth Márta polgármester: Ismerteti, hogy az előzőleg elfogadott Alapító Okiratban törvényességi okok miatt bizonyos módosításokat kellett még végrehajtani, hogy az Államkincstár bejegyezhesse.

Kocsis Gábor jegyző: Elmondja, hogy 2009. óta nem történt módosítás a Banai Óvoda Alapító Okiratában, de a jogszabályi környezet gyökeres változása miatt szükségessé vált az újra tárgyalás. Az egyik legfontosabb változás az, hogy meg kell változtatni az óvoda nevét, ezért a Banai Bóbita Egységes Óvoda-Bölcsőde nevet kapja az intézmény. Az új okiratban konkrétan meghatározták az óvoda és az épületek alapterületét, a dolgozók foglalkoztatási jogviszonyait jogszabályi hivatkozásokkal és az óvodavezetők kinevezésénél is rögzíteni kellett, hogy határozott időre, 5 évre szól a megbízás. Véleménye szerint az okirat valamennyi előírásnak megfelel, elfogadásra javasolja.

Ágoston Lászlóné az Ügyrendi Bizottság elnöke: Ismerteti az Ügyrendi Bizottság vonatkozó határozatát.

Sáhóné Horváth Márta polgármester: Megköszöni Bartal Krisztinának, hogy elkészítette az óvoda logóját. Szavazást kezdeményez a módosított Alapító Okiratról.

*A Képviselő-testület egyhangú szavazással az alábbi határozatokat hozza:*

**Bana Község Önkormányzat Képviselő-testületének**

**39/2013. (III.12.) önkormányzati határozata:**

Bana Község Önkormányzatának Képviselő-testülete testülete az Egységes Óvoda-Bölcsőde alapító okiratának módosítását elfogadta.

Felelős: Kocsis Gábor jegyző

Határidő: azonnal

Sáhóné Horváth Márta polgármester: Szavazást kezdeményez a módosított Alapító Okiratról szóló határozat elfogadására.

*A Képviselő-testület egyhangú szavazással az alábbi határozatokat hozza:*

**40/2013. (III.12.) sz. Képviselő-testületi határozat:**

Bana Község Önkormányzat Képviselő-testülete

az alábbi alapító okiratot módosító okiratot fogadja el:

**Alapító okiratot módosító okirat**

Bana Község Önkormányzat Képviselő-testületeaz államháztartásról szóló 2011. évi CXCV. törvény 8. § (5) bekezdésében kapott felhatalmazás alapján, a nemzeti köznevelésről szóló 2011. évi CXC. törvény 21. § (3) bekezdése, az államháztartásról szóló 368/2011. Korm. rendelet 5. § (1)-(2) bekezdései, valamint a nevelési–oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet szerinti tartalommal az alábbi alapító okiratot adja ki:

1. **Az alapító okirat 1) pontja az alábbiak szerint módosul:**

**1. A költségvetési szerv megnevezése:** Banai Bóbita Egységes Óvoda -Bölcsőde

1. **Az alapító okirat 2) pontja az alábbiak szerint módosul:**

**2.Székhelye:** 2944 Bana, Jókai M. u. 1.

1. **Az alapító okirat 3) pontja az alábbiak szerint módosul:**

**3.Telephelye(i): -**

1. **Az alapító okirat 4) pontja az alábbiak szerint módosul:**

**4.Közfeladata: -** a nemzeti köznevelésről szóló 2011. évi CXC. törvény 8.§ (1)

pontja,

 - a gyermekek védelméről és a gyámügyi igazgatásról szóló 1997. évi XXXI. törvény 42. § (1) bekezdése.

1. **Az alapító okirat 5) pontja az alábbiak szerint módosul:**
2. **Alaptevékenysége:**

- Az óvoda a gyermek hároméves korától a tankötelezettség kezdetéig nevelő intézmény.

- A bölcsőde a családban nevelkedő 3 éven aluli gyermekek napközbeni ellátását, szakszerű gondozását és nevelését biztosító intézmény. Ha a gyermek a 3. évét betöltötte, de testi vagy szellemi fejlettségi szintje alapján még nem érett az óvodai nevelésre, a 4. évének betöltését követő augusztus 31-ig nevelhető és gondozható a bölcsődében.

- A köznevelési intézmény feladata az óvodai nevelés és a többi gyermekkel együtt nevelhető sajátos nevelési igényű gyermekek óvodai nevelése.

1. **Az alapító okirat 6) pontja az alábbiak szerint módosul:**
2. **Államháztartási szakágazati besorolása:**

851020 Óvodai nevelés

1. **Az alapító okirat 7) pontja az alábbiak szerint módosul:**
2. **Alaptevékenység(ek) államháztartási szakfeladatrend szerinti besorolása:**

562912 Óvodai intézményi étkeztetés

562913 Iskolai intézményi étkeztetés

562917 Munkahelyi étkeztetés

851011 Óvodai nevelés, ellátás

851012 Sajátos nevelési igényű gyermekek óvodai nevelése, ellátása

856012 Korai fejlesztés, gondozás

889101 Bölcsődei ellátás

890114 A hátrányos helyzetű gyermekek, fiatalok és családok

életminőségét javító programok

890115 Speciális tehetséggondozó programok hátrányos helyzetű gyermekek, fiatalok részére

890116 Romák társadalmi integrációját elősegítő egyéb tevékenységek,

programok

1. **Az alapító okirat 8) pontja az alábbiak szerint módosul:**
2. **Kötelezően előírt kiegészítő adatok:**

A sajátos nevelési igényű gyermekek fogyatékosságának típusa:

- beszédfogyatékos,

- enyhén értelmi fogyatékos,

- enyhén értelmi fogyatékos és mozgássérült.

1. **Az alapító okirat 9) pontja az alábbiak szerint módosul:**
2. **Vállalkozási tevékenység felső határa a módosított kiadási előirányzatok arányában:** Vállalkozási tevékenységet nem végez. 0 %.
3. **Az alapító okirat 10) pontja az alábbiak szerint módosul:**

**10.Illetékessége, működési köre: Bana Község közigazgatási területe**

1. **Az alapító okirat 11) pontja az alábbiak szerint módosul:**

**11.Irányító szerv(ek) neve, székhelye: Bana Község Önkormányzat Képviselő-testülete – 2944 Bana, Jókai M. u. 18.**

1. **Az alapító okirat 12) pontja az alábbiak szerint módosul:**
2. **Alapító neve és székhelye:** Bana Község Önkormányzat – 2944 Bana, Jókai M. u. 18.
3. **Az alapító okirat 13) pontja az alábbiak szerint módosul:**
4. **Fenntartó neve és székhelye:** Bana Község Önkormányzat – 2944 Bana, Jókai M. u. 18.
5. **Az alapító okirat 14) pontja az alábbiak szerint módosul:**
6. **Gazdálkodási besorolása: önállóan működő**

Az Áht. 10. § (3) bekezdése alapján Önállóan működő költségvetési szerv, amely Bábolnai Közös Önkormányzati Hivatal (2943 Bábolna, Jókai M. u. 12.), mint önállóan működő és gazdálkodó szerv jogköréhez tartozik. Alapfeladatait az Önkormányzat évi költségvetési rendeletében biztosított előirányzatból látja el. A kötelezettségvállalás, utalványozás joga a költségvetési szerv vezetőjét és az általa írásban feljogosított személyeket illeti meg. Az ellenjegyzés a Bábolnai Közös Önkormányzati Hivatal hatáskörébe tartozik. A kötelezettségvállalás és az utalványozás feladatai megoszlanak egyrészt a Bábolnai Közös Önkormányzati Hivatal, másrészt az intézmény között az alábbiak szerint:

- a szakmai előirányzatok valamint a személyi juttatások előirányzatai feletti gazdálkodás tekintetében az intézményvezető,

- minden más előirányzat feletti gazdálkodás esetében a Bábolnai Közös Önkormányzati Hivatal.

1. **Az alapító okirat 15) pontja az alábbiak szerint módosul:**
2. **Vezetőjének megbízási rendje:** a közalkalmazottak jogállásáról szóló 1992. évi XXXIII. 23. § alapján. A megbízás 5 évig terjedő határozott időre szól.
3. **Az alapító okirat 16) pontja az alábbiak szerint módosul:**
4. **Foglalkoztatottjaira vonatkozó foglalkoztatási jogviszony megjelölése:** munkaviszony, közalkalmazotti jogviszony, megbízásos jogviszony.

A költségvetési szervnél foglalkoztatottakra:

1. a Közalkalmazottak jogállásáról szóló 1992. évi XXXIII. törvény,
2. a Munka törvénykönyvéről szóló 2012. évi I. törvény,
3. a Polgári törvénykönyvről szóló 1959. évi IV. törvény az irányadó.
4. **Az alapító okirat 17) pontja az alábbiak szerint módosul:**
5. **Az intézmény típusa:**  egységes óvoda-bölcsőde
6. **Az alapító okirat 18) pontja az alábbiak szerint módosul:**
7. **A feladatellátást szolgáló vagyon:**

Az óvoda épülete a 2944 Bana, Jókai M. u. 1. szám alatt található. A 768 helyrajzi szám alatt nyilvántartott telek területe 2.140 m2, hasznos területe 1.200 m2 nagyságú.

1. **Az alapító okirat 19) pontja az alábbiak szerint módosul:**
2. **A vagyon feletti rendelkezési jog:**

Az ingó és ingatlan vagyon Bana Község Önkormányzat tulajdona. Az ingó és ingatlan vagyon hasznosítását az önkormányzat vagyonáról és a vagyongazdálkodás szabályairól szóló rendelet tartalmazza. Az ingó és ingatlan vagyon hasznosítója az intézmény, üzemeltetés és vagyonkezelés nem történik.

1. **Az alapító okirat 19) pontját követően kiegészül egy új ponttal:**
2. **Maximális gyermeklétszám:** 75 fő,

Az óvodai csoportok száma: 3 db, ebből 1 db vegyes csoport 5 fő bölcsődei

 gyermekkel.

**Záradék**

Jelen alapító okirat a törzskönyvi nyilvántartásba történő bejegyzéssel lép hatályba, ezzel egyidejűleg a banai Bóbita Egységes Óvoda - Bölcsőde, 2009. november 21.-én kelt egységes szerkezetű alapító okirata hatályát veszti.

Az alapító okiratot Bana Község Önkormányzat Képviselő-testülete 40/2013. (III.12.) sz.határozattal hagyta jóvá.

Bábolna, 2013. március 12.

**Sáhóné Horváth Márta**

polgármester

Határidő: azonnal

Felelős: polgármester

Sáhóné Horváth Márta polgármester: Szavazást kezdeményez az Alapító Okirat elfogadására.

*A Képviselő-testület egyhangú szavazással az alábbi határozatokat hozza:*

**41/2013. (III.12.) sz. Képviselő-testületi határozat:**

Bana Község Önkormányzat Képviselő-testülete

az alábbi alapító okiratot fogadja el:

**ALAPÍTÓ OKIRAT**

Bana Község Önkormányzat Képviselő-testületeaz államháztartásról szóló 2011. évi CXCV. törvény 8. § (5) bekezdésében kapott felhatalmazás alapján, a nemzeti köznevelésről szóló 2011. évi CXC. törvény 21. § (3) bekezdése, az államháztartásról szóló 368/2011. Korm. rendelet 5. § (1)-(2) bekezdései, valamint a nevelési–oktatási intézmények működéséről és a köznevelési intézmények névhasználatáról szóló 20/2012. (VIII.31.) EMMI rendelet szerinti tartalommal az alábbi alapító okiratot adja ki:

1. A költségvetési szerv megnevezése: Banai Bóbita Egységes Óvoda - Bölcsőde
2. Székhelye: 2944 Bana, Jókai M. út 1.
3. Telephelye(i): -
4. Közfeladata: - a nemzeti köznevelésről szóló 2011. évi CXC. törvény 8.§ (1)

 pontja,

* + - a gyermekek védelméről és a gyámügyi igazgatásról szóló 1997. évi

 XXXI. törvény 42. § (1) bekezdése.

1. Alaptevékenysége:

- Az óvoda a gyermek hároméves korától a tankötelezettség kezdetéig nevelő intézmény.

- A bölcsőde a családban nevelkedő 3 éven aluli gyermekek napközbeni ellátását, szakszerű gondozását és nevelését biztosító intézmény. Ha a gyermek a 3. évét betöltötte, de testi vagy szellemi fejlettségi szintje alapján még nem érett az óvodai nevelésre, a 4. évének betöltését követő augusztus 31-ig nevelhető és gondozható a bölcsődében.

- A köznevelési intézmény feladata az óvodai nevelés és a többi gyermekkel együtt nevelhető sajátos nevelési igényű gyermekek óvodai nevelése.

1. Államháztartási szakágazati besorolása:

851020 Óvodai nevelés

1. Alaptevékenység(ek) államháztartási szakfeladatrend szerinti besorolása:

562912 Óvodai intézményi étkeztetés

562913 Iskolai intézményi étkeztetés

562917 Munkahelyi étkeztetés

851011 Óvodai nevelés, ellátás

851012 Sajátos nevelési igényű gyermekek óvodai nevelése, ellátása

856012 Korai fejlesztés, gondozás

889101 Bölcsődei ellátás

890114 A hátrányos helyzetű gyermekek, fiatalok és családok életminőségét

javító programok

890115 Speciális tehetséggondozó programok hátrányos helyzetű gyermekek,

fiatalok részére

890116 Romák társadalmi integrációját elősegítő egyéb tevékenységek,

programok

1. Kötelezően előírt kiegészítő adatok:

A sajátos nevelési igényű gyermekek fogyatékosságának típusa:

- beszédfogyatékos,

- enyhén értelmi fogyatékos,

- enyhén értelmi fogyatékos és mozgássérült.

1. Vállalkozási tevékenység felső határa a módosított kiadási előirányzatok arányában: Vállalkozási tevékenységet nem végez. 0 %.
2. Illetékessége, működési köre: Bana Község közigazgatási területe
3. Irányító szerv(ek) neve, székhelye: Bana Község Önkormányzat Képviselő-testülete – 2944 Bana, Jókai M. u. 18.
4. Alapító neve és székhelye: Bana Község Önkormányzat – 2944 Bana, Jókai M. u. 18.
5. Fenntartó neve és székhelye: Bana Község Önkormányzat – 2944 Bana, Jókai M. u. 18.
6. Gazdálkodási besorolása: önállóan működő

Az Áht. 10. § (3) bekezdése alapján Önállóan működő költségvetési szerv, amely Bábolnai Közös Önkormányzati Hivatal (2943 Bábolna, Jókai M. u. 12.), mint önállóan működő és gazdálkodó szerv jogköréhez tartozik. Alapfeladatait az Önkormányzat évi költségvetési rendeletében biztosított előirányzatból látja el. A kötelezettségvállalás, utalványozás joga a költségvetési szerv vezetőjét és az általa írásban feljogosított személyeket illeti meg. Az ellenjegyzés a Bábolnai Közös Önkormányzati Hivatal hatáskörébe tartozik. A kötelezettségvállalás és az utalványozás feladatai megoszlanak egyrészt a Bábolnai Közös Önkormányzati Hivatal, másrészt az intézmény között az alábbiak szerint:

- a szakmai előirányzatok valamint a személyi juttatások előirányzatai feletti gazdálkodás tekintetében az intézményvezető,

- minden más előirányzat feletti gazdálkodás esetében a Bábolnai Közös Önkormányzati Hivatal.

1. Vezetőjének megbízási rendje: a közalkalmazottak jogállásáról szóló 1992. évi XXXIII. 23. § alapján. A megbízás 5 évig terjedő határozott időre szól.
2. Foglalkoztatottjaira vonatkozó foglalkoztatási jogviszony megjelölése: munkaviszony, közalkalmazotti jogviszony, megbízásos jogviszony.

A költségvetési szervnél foglalkoztatottakra:

1. a Közalkalmazottak jogállásáról szóló 1992. évi XXXIII. törvény,
2. a Munka törvénykönyvéről szóló 2012. évi I. törvény,
3. a Polgári törvénykönyvről szóló 1959. évi IV. törvény az irányadó.
4. Az intézmény típusa: egységes óvoda-bölcsőde
5. A feladatellátást szolgáló vagyon:

Az óvoda épülete a 2944 Bana, Jókai M. u. 1. szám alatt található. A 768 helyrajzi szám alatt nyilvántartott telek területe 2.140 m2, hasznos területe 1.200 m2 nagyságú.

1. A vagyon feletti rendelkezési jog:

Az ingó és ingatlan vagyon Bana Község Önkormányzat tulajdona. Az ingó és ingatlan vagyon hasznosítását az önkormányzat vagyonáról és a vagyongazdálkodás szabályairól szóló rendelet tartalmazza. Az ingó és ingatlan vagyon hasznosítója az intézmény, üzemeltetés és vagyonkezelés nem történik.

1. Maximális gyermeklétszám: 75 fő,

Az óvodai csoportok száma: 3 db, ebből 1 db vegyes csoport 5 fő bölcsődés gyermekkel.

Bana, 2013. március 12.

 **Sáhóné Horváth Márta** polgármester

**Záradék:**

Jelen alapító okirat a törzskönyvi nyilvántartásba történő bejegyzéssel lép hatályba, ezzel egyidejűleg a banai Bóbita Egységes Óvoda - Bölcsőde, 2009. november 21.-én kelt egységes szerkezetű alapító okirata hatályát veszti.

Az alapító okiratot Bana Község Önkormányzat Képviselő-testülete 41/2013. (III.12.) sz.határozattal hagyta jóvá.

Bana, 2013. március 12. **Kocsis Gábor**

 jegyző

Határidő: azonnal

Felelős: polgármester

Sáhóné Horváth Márta polgármester: Felkéri az óvoda vezetőjét, hogy ismertesse az óvodai beiratkozást és a legfontosabb tudnivalókat.

Somogyiné Zeke Tünde Egységes Óvoda-Bölcsőde intézményvezetője: Elmondja, hogy az óvodában a 2013/2014-es nevelési évre való beiratkozás 2013. április 8-9-én reggel 8 órától, délután 16 óráig tart. Várják azon gyerekeket, akik 2010. szeptember 1. és 2011. augusztus 31. között születtek, illetve azokat, akik még nem jártak óvodába. Az óvodai bölcsődei csoportba várják a 2011. szeptember 1. és 2012. május 31. között született gyermekeket. Ismerteti, hogy 2013. március 25-én 9:30-11:30 között egy új programmal, óvoda kóstolóval várják a leendő óvodásokat és szüleiket, valamint azon szülőket, akik az 5 bölcsődei férőhely feltöltésére igényt tartanak. A beíratásra kéri, hogy mindenki vigye a gyermek anyakönyvi kivonatát, TAJ kártyáját, lakcímkártyáját és a szülő lakcímkártyáját.

Sáhóné Horváth Márta polgármester: Határozathozatal nélkül lezárja a tájékoztatást.

1. **Egyebek**
2. **Tájékoztatás az iskolai beiratkozásról**

Sáhóné Horváth Márta polgármester: Ismerteti a napirendi pontot. Átadja a szót Vincze Attiláné igazgatónak.

Vincze Attiláné az Általános Iskola igazgatója: Ismerteti, hogy a 2013/2014-es tanévre a beiratkozást az Általános Iskolában 2013. április 8-9-én tartják 8-18 óráig. Felhívja a figyelmet arra, hogy a gyerekeknek nem kell személyazonosító okmánnyal rendelkezniük, csupán egy, az okmányiroda által kiállított azonosítóval kell rendelkezniük. Ott a diákigazolványhoz szükséges fényképet is elkészítik.

Sáhóné Horváth Márta polgármester: Határozathozatal nélkül lezárja a tájékoztatást.

1. **Tájékoztatás a kirendeltség vezetői posztról**

Sáhóné Horváth Márta polgármester: Ismerteti a napirendi pontot. Átadja a szót dr. Szolga Emese kirendeltség-vezetőnek.

dr. Szolga Emese kirendeltség vezető: Elmondja, hogy 2008. november 3-án nevezték ki Bana Község jegyzőjének, de 2013. február 25-től a Bábolnai Közös Önkormányzati Hivatal megalakulásától kirendeltség vezetőként dolgozik. Megköszöni minden kollégájának, a testület jelenlegi és régebbi tagjainak, a lakosoknak az elmúlt évek közös munkáját. Ismerteti, hogy kirendeltség vezetői tisztségét csupán 2013. március 17-ig látja el. Eredményes munkát és sikereket kíván mindenkinek.

Kocsis Gábor jegyző: További sikeres szakmai életutat kíván dr. Szolga Emesének és bemutatja Lakasz Tímeát, aki 2013. március 18-tól tölti be a banai kirendeltség vezetői posztot. Sok sikert kíván a jövőbeni munkájához.

Lakasz Tímea: Elmondja, hogy immáron 7 éve él Banán, családgondozóként dolgozott a Nagyigmándi Gyermekjóléti Szolgálatnál. Biztosítja a jelenlévőket, hogy legjobb tudása szerint igyekszik ellátni jövőbeni feladatait.

Sáhóné Horváth Márta polgármester: Megköszöni dr. Szolga Emese munkáját. Határozathozatal nélkül lezárja a tájékoztatást.

Felhívja a lakosság figyelmét a március 15-i ünnepségre, melyet 2013. március 15-én 10 órakor tartanak a Hősi Emlékparkban, ahol a Jókai Mór Általános Iskola diákjai és a helyi énekkar adja elő ünnepi műsorát.

A polgármester az ülést 1840 órakor bezárja. Elmondja, hogy a testület következő rendes ülését várhatóan 2013. április 9-én 18 órakor tartja. A következő ülésen napirendre kerül a 2012. évi zárszámadás elfogadása, a költségvetési rendelet módosítása, a kistérség beszámolója a 2012. évről, az adóbevételek alakulása, valamint a helyi önkormányzat gyermekjóléti és gyermekvédelmi ellátás átfogó értékelése. Sor kerül 2 rendelet módosítására is.

K. M. F.

 **Sáhóné Horváth Márta Kocsis Gábor**

 polgármester jegyző